**Teknisk manual – Nittedalslekene**

1. **GENERELL INFORMASJON OM BARNEREGLEMENTET T.O.M 12 ÅR**

Friidrettens konkurranseregler skal ikke praktiseres i sin strengeste form for barn som er 12 år eller yngre. Det legges mer vekt på veiledning, mestringsglede og at man har det moro på friidrettsbanen. Samtidig er det viktig at konkurransen føles rettferdig for alle.

***Ingen utøvere 12 år eller yngre skal diskvalifiseres eller ikke få godkjent resultat som følge av regelbrudd.  Dersom barn som er 12 år og yngre ikke utfører øvelsen riktig, skal de veiledes og få nytt forsøk slik at de oppnår et gyldig resultat.***

1. **AVKRYSSING OG OPPROP, FORSINKET OPPMØTE, STARTNUMMER**

Avkryssing i løp skjer elektronisk via SMS eller online. Egne instrukser sendes til alle utøvere på SMS og håndteres av sekretariatet.

Opprop i tekniske øvelser skjer på øvelsesstedet ca 10-15 min før øvelsen starter, dvs ved start oppvarming/prøvehopp/prøvekast, som skal skje under oppsyn av øvelsesleder eller annen funksjonær. Øvelsesleder i tekniske øvelser må være oppmerksom på at noen utøvere kan være opptatt i andre tekniske øvelser, eller løp, og derfor først vil komme etter at konkurransen har startet. Det er helt i orden så lenge utøveren dukker opp før konkurransen er avsluttet. Øvelsesleder får løse slike konflikter i tidsskjema på best mulig måte for utøver, men løpsøvelser har alltid prioritet foran tekniske øvelser.

Startnummer skal ikke brettes, de skal brukes og være godt synlig, det er særlig viktig i løp.

1. **STARTLISTER OG ORIGINALE RESULTATLISTER**

Startlister for føring av resultater hentes av øvelsesleder i sekretariatet i annen etasje i arrangementshuset, og **leveres tilbake straks øvelsen er ferdig og resultatene er korrekturlest mot elektronisk resultatliste registrert på nettbrett.** Notér på papirkopien tidspunktet for når øvelsen var ferdig (brukes for å sette tidsfrist for å levere eventuelle protester).

1. **RESULTATREGISTRERING**

Alle resultater fra stevnet skal registreres elektronisk. Vi har nettbrett på de ulike øvelses-stedene, noe som gjør at vi får resultater øyeblikkelig opp på storskjermer i garasjen ved arrangementshuset, på skjermer ved øvelsesstedet, skjerm hos speaker/sekretariat, og på våre nettsider. Det er derfor viktig at resultater som legges inn er korrekte. Feil blir raskt lagt merke til av trenere, utøvere eller publikum/foreldre. **Etter at en øvelse er ferdig er det viktig at resultatlisten registrert på nettbrettet korrekturleses mot den offisielle papirkopien (startlisten) som føres av øvelsesleder eller den som er utnevnt av øvelsesleder. Dette utføres av øvelsesleder og funksjonær med nettbrett.** Dette må skje før det elektroniske resultatet kan brukes til premieutdeling av sekretariatet. Det er derfor viktig at dette skjer løpende. Er det kluss med registrering som vil forsinke utdeling av premiering må sekretariatet varsles.

**Løp:**Løpsresultatene registreres direkte på data fra EL-tid systemet. Se egen manual.

**Kast:**Hvert øvelsessted har et nettbrett for registrering av resultater. Øvelsesleder/dommer sier resultat, samtidig som vedkommende noterer resultat på startlisten. Funksjonær med nettbrett skriver inn resultatet i resultatsystemet og data kommer øyeblikkelig til resultatskjermer (i arrangementshuset og på øvelsesstedet dersom vi bruker TV-skjermer der), og på stevnets nettsider. Når øvelsen er ferdig skal **leder for øvelsen og funksjonær med nettbrett kontrollere at elektroniske resultater stemmer med papirkopien til øvelsesleder.**

Føring av resultater: Kastlengder føres inn i format meter,cm. **X** = ugyldig forsøk, **ꟷ** = utøveren står over forsøket, **r** = utøveren trekker seg fra videre konkurranse (NB! tidligere oppnådde resultater er tellende), **DNS** = utøver møtte ikke opp til konkurransen (DNS = Did Not Start).

**Hopp (lengde og tresteg):**Hvert øvelsessted har et nettbrett for registrering av resultater. Øvelsesleder/dommer sier resultat og vind, samtidig som vedkommende noterer resultat og vind på startlisten. Funksjonær med nettbrett skriver inn resultatet og vind i resultatsystemet og data kommer øyeblikkelig til resultatskjermer (i arrangementshuset og på øvelsesstedet dersom vi bruker TV-skjermer der), og på stevnets nettsider. Når øvelsen er ferdig skal **leder for øvelsen og funksjonær med nettbrett kontrollere at elektroniske resultater stemmer med papirkopien til øvelsesleder.**

Føring av resultater: Hopplengder føres inn i format meter,cm. **X** = ugyldig forsøk, **ꟷ** = utøveren står over forøket, **r** = utøveren trekker seg fra videre konkurranse (NB! tidligere oppnådde resultater er tellende), **DNS** = utøver møtte ikke opp til konkurransen (DNS = Did Not Start).

**Hopp (høyde og stav):**Hvert øvelsessted har et nettbrett for registrering av resultater. Øvelsesleder/dommer sier resultat, samtidig som vedkommende noterer resultat på startlisten. Funksjonær med nettbrett skriver inn resultatet i resultatsystemet og data kommer øyeblikkelig til resultatskjermer (i arrangementshuset og på øvelsesstedet dersom vi bruker TV-skjermer der), og på stevnets nettsider. Når øvelsen er ferdig skal **leder for øvelsen og funksjonær med nettbrett kontrollere at elektroniske resultater stemmer med papirkopien til øvelsesleder.**

Før konkurransen starter i høyde og stav, legges først inn starthøyde for alle deltakere ved at øvelsesleder avklarer dette med hver enkelt deltaker. Starthøyder legges inn i cm, det vil si for eksempel «125» for 1,25m, og «95» for 0,95m. NB! For utøvere som ikke møter opp til start legges inn «500». Skulle en utøver dukke opp senere pga konflikt med andre øvelser kan dette endres slik at utøveren kommer inn i konkurransen. For de yngste utøverne er det viktig at man velger en starthøyde som er lav nok til at alle klarer åpningshøyden sin. Det er derfor viktig at alle får nok prøvehopp slik at de finner ut hva som blir starthøyden sin. Etter hvert som resultater legges inn (**O** for godkjent, eller **X** for riv) vil systemet holde rede på hvem som skal hoppe. Først når alle resultater er lagt inn på en høyde (enten at alle som skal hoppe på denne høyden har klart høyden på 1., 2. eller 3. forsøk, evt har tre riv og er ute av konkurransen, eller velger å flytte sine siste forsøk til en høyere høyde) vil man gå videre til neste høyde. Velg ny høyde på nettbrettet. Systemet vil automatisk hente inn nye utøvere når man kommer til deres respektive starthøyder. Det er vanlig å øke med 5 cm mellom hver høyde (10 eller 20 i stav). Hvis det bare er én utøver igjen i klassen kan vedkommende selv velge hvilke høyder listen skal legges på, men kun oppover. Det er ikke lov å gå ned til en lavere høyde for eksempel ved riv.

Føring av resultater: **O** = gyldig forsøk, **X** = riv på forsøk for aktuell høyde, **ꟷ** = utøveren står over og sparer forsøk til senere høyde, **r** = utøveren trekker seg fra videre konkurranse (NB! tidligere oppnådde resultater er tellende), **DNS** = utøver møtte ikke opp til konkurransen (DNS = Did Not Start).

1. **KOLLISJON MELLOM ØVELSER**

Tidsskjema er forsøkt satt opp med sikte på å unngå kollisjoner, men noen ganger kan utøvere ha to øvelser samtidig. **Da gjelder det at løp må prioriteres foran tekniske øvelser** pga tett skjema i løp. Utøvere som må stå over omganger i tekniske øvelser pga deltakelse i løp må melde fra til øvelsesleder i teknisk øvelse og avtale hvordan tilpassing skal skje (stå over forsøk, ta forsøk tidligere/senere i omgangen/klassen). PS! Det er viktig at resultatlister som leveres inn til sekretariatet er komplette, for de er backup for elektronisk registrerte resultater. **Hvis man vet at resultatlisten ikke er komplett når den leveres inn, så si ifra til sekretariatet.**

Noen ganger blir det forsinkelser i programmet, eller noen utøvere kommer sent til øvelsesstedet fordi de for eksempel har brukt lang tid i høyde. Da får øvelsesledere passe på at de får gjennomført sine tildelte forsøk på en rimelig måte, for eksempel ved at de hopper eller kaster/støter flere ganger per omgang for å komme på linje med de andre i øvelsen.

1. **AVSLUTNING AV ØVELSER**

Når en øvelse er avsluttet skal øvelsesleder og funksjonærer rydde inn alt utstyr og sette det inn i kjelleren i arrangementshuset. Pass på at all kastredskap kommer tilbake på plass og ikke blir liggende igjen ute på anlegget.